
נכחו:

חברי הוועדה:	דוד טל  -  היו"ר




מוזמנים:	עירית פלדמן	- המוסד לביטוח לאומי, אגף נכות
	רבקה פריאור	- המוסד לביטוח לאומי, מח' אגף מחקר
	עו"ד רועי קרת	- המוסד לביטוח לאומי, הלשכה המשפטית
	רוני ארד	- משרד האוצר, אגף תקציבים
		



יועץ משפטי:	משה בוטון




קצרנית:	אסתר מימון





סדר היום:	תקנות הביטוח הלאומי (ביטוח נכות) (מתן שירותים מיוחדים); תקנות הביטוח הלאומי (דמי מחיה, עזרה בלימודים וסידורים לילד נכה); תקנות הביטוח הלאומי (תשלום מקדמות של גמלה)

תקנות הביטוח הלאומי (ביטוח נכות) (מתן שירותים מיוחדים); תקנות הביטוח הלאומי (דמי מחיה, עזרה בלימודים וסידורים לילד נכה); תקנות הביטוח הלאומי (תשלום מקדמות של גמלה)

היו"ר דוד טל:

	צהריים טובים. אני מתכבד  לפתוח את ישיבת ועדת העבודה, הרווחה והבריאות של הכנסת בנושא תקנות הביטוח הלאומי (ביטוח נכות) (מתן שירותים מיוחדים); תקנות הביטוח הלאומי (דמי מחיה, עזרה בלימודים וסידורים לילד נכה); תקנות הביטוח הלאומי (תשלום מקדמות של גמלה).

	רועי קרת, הבמה שלך.

רועי קרת:

	צריך להוסיף לכותרת "תיקון מס' 2", כי כבר היה תיקון מס' 1.

	כשבועיים לפני פסח התקיים דיון בוועדת העבודה, הרווחה והבריאות על התקנות האלה. הן למעשה אושרו, אבל היתה הערה שהתעוררה בעקבות משהו שעלה במהלך הדיון, והוא, ששכחנו להכניס אוכלוסייה מסוימת. 

	קיבלנו הנחיה לשבת עם משרד האוצר ולראות מה אנחנו יכולים לעשות בעניין הזה, וישבנו עם משרד האוצר, ובהסכמתם הנדיבה הוספנו את האוכלוסיות שהיו חסרות.

	התיקון עכשיו מתייחס לאוכלוסייה שקודם שכחנו להתייחס אליה, והיא אוכלוסיית הנכים, או יותר נכון אוכלוסיית קצבת שר"מ מיוחדת.

היו"ר דוד טל:

	מ-95% נכות?

רועי קרת:

	גם.

	אני רוצה להתחיל מהעיקרון הכללי. מדובר על אלה שמקבלים שר"מ מיוחד בלי שהם נכים. תקנה 10א, תקנות השר"מ, שר"מ מיוחד, מדברת על אנשים שהם אינם נכים, בעיקר מהטעם שהם משתכרים.

משה בוטון:

	הם לא זכאים לקצבת נכות.

רועי קרת:

	הם נכים, אבל לא כמשמעותם בחוק. הם לא זכאים לקצבת נכות כשהם משתכרים. ולעניין הזה מיועדת תקנה 10א. אבל יש עוד אוכלוסייה שנמצאת בתקנה הזאת, וזאת אוכלוסיית אנשים, שלמרות שהם לא משתכרים, הם לא מרוויחים למחייתם, אבל הם אינם נחשבים נכים מסיבות אחרות, לא מהטעם של השתכרות, אלא מהטעמים שמנינו, אנשים שהנכות שלהם אירעה בחוץ-לארץ או אנשים שמקבלים קצבה אחרת, ומטעמים של כפל לא יכולים לקבל גם קצבת נכות, או אנשים שמקבלים דמי מחלה, שגם אלה אינם זכאים לקצבת נכות לפי הוראות החוק. זאת אוכלוסייה אחת, שדאגנו להכניס אותה.

	האוכלוסייה הראשונה, שהיושב-ראש דיבר עליה, היא אוכלוסייה שמשווה בין תקנה 10א לתקנה 10ב. אנחנו, בתיקון המקורי, בעקבות הסכם הנכים, הכנסנו אפשרות לקבל כפל של גמלת ניידות מלאה עם מחצית מקצבת השר"מ למי שנכלל באחת משלוש האוכלוסיות של 100% ניידות, 100% שר"מ או זקוק לכסא גלגלים ומשתמש בו. בטעות, לא עשינו את ההתאמה בתקנה 10א, ותקנה 10א מדברת רק על 100% מוגבלות בניידות, ואז התעוררה בעיה של אנשים כמו הגברת שהיתה פה בישיבה הקודמת, שיש לה 95% מוגבלות בניידות, והיא רתוקה לכסא גלגלים. מפני שתקנה 10א לא תוקנה בהתאמה לתקנה 10ב יצא שהיא לא זכאית.

	עכשיו כל מי שמרותק לכסא גלגלים או 100% מוגבלות בניידות או 100% שר"מ יוכל להיות כלול גם בהוראות 10א, אם מתקיימים בו התנאים האחרים של התקנה.

משה בוטון:

	הוא מקבל כפל גמלה.

היו"ר דוד טל:

	אני מברך על זה.

רועי קרת:

	בגלל לחץ הזמן, בגלל שישבנו עם משרד האוצר ממש עד הרגע האחרון, לא העברנו נוסח למשרד המשפטים, כפי שההנחיות של היועץ המשפטי לממשלה דורשות. הניסוח הסופי עוד יתואם עם היועצת המשפטית המקבילה במשרד המשפטים ועם היועץ המשפטי של הוועדה.

היו"ר דוד טל:

	אני מקבל את זה, ולו רק שזה לא יתאחר, שזה לא יישאר ספון באחת המגרות שם.

משה בוטון:

	אבל אתם תפעלו כאילו התקנות כבר בפועל, בלי קשר לפרסום שלהן.

רועי קרת:

	בוודאי.

היו"ר דוד טל:

	אנחנו מאשרים את התקנות הללו, וכאמור אני מברך עליהן. תודה רבה. יום טוב לכולם.

תקנות הביטוח הלאומי (ביטוח נכות) (מתן שירותים מיוחדים); תקנות הביטוח הלאומי (דמי מחיה, עזרה בלימודים וסידורים לילד נכה); תקנות הביטוח הלאומי (תשלום מקדמות של גמלה) – אושרו

הישיבה ננעלה בשעה 12:20

	



